[{"text_idx": "#000002", "text": "Gallai rhannu stori gynnwys darllen gartref gyda\u2019r teulu, darllen gyda ffrind dros y we, darllen yn eich hoff le, darllen mewn lleoliad anghyffredin, rhannu stori gydag anifail anwes a mwy!"}, {"text_idx": "#000003", "text": "Gydag wythnos i fynd cyn y diwrnod mawr, mae\u2019r Cyngor Llyfrau hefyd yn gofyn i bobl roi llun ar y cyfryngau cymdeithasol ohonyn nhw\u2019n darllen yn ystod mis Mawrth, gan ddefnyddio\u2019r hashnod #DiwrnodyLlyfr #RhannwchStori. Bydd gwobrau am y lluniau gorau yn cael eu cyflwyno ddiwedd y mis."}, {"text_idx": "#000004", "text": "Bydd enillwyr cystadleuaeth arbennig a drefnwyd ar y cyd gan y Cyngor Llyfrau a Huw Aaron hefyd yn cael eu cyhoeddi ar 4 Mawrth a hynny ar raglen Aled Hughes ar BBC Radio Cymru rhwng 9 ac 11 y bore."}, {"text_idx": "#000005", "text": "Yr her i gystadleuwyr oedd adnabod cymaint a\u0302 phosib o gymeriadau o lyfrau a rhaglenni teledu plant mewn poster lliwgar a ddyluniwyd gan Huw Aaron ar gyfer ei lyfr Ble mae Boc? Ar goll yn y chwedlau a gyhoeddwyd gan Y Lolfa ym mis Tachwedd 2020."}, {"text_idx": "#000006", "text": "Mae dathliadau Diwrnod y Llyfr yn edrych yn wahanol iawn eleni gyda nifer o sesiynnau awdur yn digwydd yn rhithiol. Mae\u2019r flwyddyn ddiwethaf wedi dangos yr angen i fod yn hyblyg a phwysigrwydd cael deunydd safonol i hybu darllen ar fformat digidol. I helpu ysbrydoli\u2019r to ifanc i godi llyfr a darllen er pleser, caiff y cyntaf mewn cyfres o fideos gyda rhai o brif awduron plant Cymru eu rhyddhau ar wefan a sianel cyfryngau cymdeithasol y Cyngor Llyfrau, yn cynnwys darlleniadau a gweithgareddau hwyliog."}, {"text_idx": "#000007", "text": "Prif amcan yr adnoddau yma yw i gefnogi teuluoedd ac ysgolion wrth iddyn ddysgu o bell yn ogystal a\u0302 bod yn adnodd gwerthfawr i\u2019w ddefnyddio yn y dosbarth pan fydd ysgolion yn ail-agor ar gyfer pob oedran."}, {"text_idx": "#000009", "text": "Caiff llyfrau ac ysgrifennu o Gymru sylw arbennig ar blatfform digidol AM ar Ddiwrnod y Llyfr hefyd."}, {"text_idx": "#000012", "text": "Erbyn hyn, mae Diwrnod y Llyfr yn cael ei ddathlu mewn 100 o wledydd ar draws y byd a\u2019r nod yw hyrwyddo darllen er pleser, gan gynnig cyfle i bob plentyn a pherson ifanc i ddewis a meddu ar eu llyfr eu hunain."}, {"text_idx": "#000013", "text": "Diolch i National Book Tokens a llawer o gyhoeddwyr a llyfrwerthwyr hyfryd, mae Diwrnod y Llyfr, mewn partneriaeth ag ysgolion a meithrinfeydd ledled y wlad, yn dosbarthu tocyn llyfr Diwrnod y Llyfr \u00a31 i blant a phobl ifanc. Gellir cyfnewid y tocyn naill ai am un o lyfrau \u00a31 Diwrnod y Llyfr neu ei ddefnyddio tuag at brynu llyfr arall."}, {"text_idx": "#000014", "text": "Mae llyfrau \u00a31 Diwrnod y Llyfr yn rhodd gan lyfrwerthwyr, sy\u2019n ariannu cost y tocyn llyfrau \u00a31 yn llawn. Mae\u2019r llyfrau \u00a31 hefyd ar gael mewn braille, print bras a sain trwy yr RNIB. Bydd tocynnau llyfr \u00a31 Diwrnod Llyfr yn ddilys o ddydd Iau 18 Chwefror tan ddydd Sul 28 Mawrth 2021 ac eleni bydd y llyfrwerthwyr sy\u2019n cymryd rhan yn anrhydeddu\u2019r tocynnau y tu hwnt i 28 Mawrth tra bydd y stoc o lyfrau \u00a31 yn parhau. Cysylltwch a\u0302\u2019ch llyfrwerthwr lleol i wirio a ydyn nhw\u2019n gallu cynnig \u00a31 oddi ar deitlau eraill. Mae\u2019r telerau ac amodau llawn ar wefan elusen Diwrnod y Llyfr."}, {"text_idx": "#000017", "text": "Er bod drysau siopau llyfrau ynghau am y tro, maen nhw dal ar agor am fusnes ar-lein a thros y ffo\u0302n gan gynnig gwasanaeth clicio-a-chasglu neu ddanfon drwy\u2019r post. Mae manylion holl siopau llyfrau annibynnol Cymru i\u2019w cael ar wefan y Cyngor Llyfrau."}, {"text_idx": "#000018", "text": "Yng Nghymru, caiff ymgyrch Diwrnod y Llyfr ei chydlynu gan y Cyngor Llyfrau a\u2019i chefnogi gan Lywodraeth Cymru a chwmni Waterstones.\nBob blwyddyn, drwy gydweithio a\u0302 llu o gyhoeddwyr a llyfrwerthwyr, mae Diwrnod y Llyfr yn trefnu rhestr o deitlau penodol am \u00a31 yr un ar gyfer plant a phobl ifanc, a chenhadaeth Diwrnod y Llyfr yw eu hannog i fwynhau llyfrau a darllen drwy roi cyfle iddyn nhw gael eu llyfr eu hunain. Mae\u2019r Cyngor Llyfrau yn gweithio gyda Diwrnod y Llyfr i sichrau bod dewis o deitlau ar gael yn Gymraeg.\nMae gwybodaeth bellach am y teitlau \u00a31 Saesneg ar gael arlein /books"}, {"text_idx": "#000019", "text": "Cynyddu caniata\u0302d hawlfraint dros dro er mwyn cefnogi addysg plant"}, {"text_idx": "#000020", "text": "Mae caniata\u0302d hawlfraint ar ailddefnyddio deunydd wedi\u2019i gyhoeddi wedi\u2019i gynyddu dros dro ar gyfer ysgolion a cholegau, yn dilyn ymdrechion gan Asiantaeth Trwyddedu Hawlfraint y CLA, Cyngor Llyfrau Cymru a\u2019r diwydiant cyhoeddi."}, {"text_idx": "#000021", "text": "Wedi trafodaethau gyda\u2019u haelodau, cyhoeddodd y CLA ar 9 Chwefror 2021 bod uchafswm y deunydd y gellid ei gopi\u0308o o dan eu Trwydded Addysg yn cynyddu dros dro \u2013 o\u2019r 5% presennol i 20% tan 31 Mawrth 2021."}, {"text_idx": "#000022", "text": "Ac mae Cyngor Llyfrau Cymru wedi trefnu caniata\u0302d arbennig gyda rhai o brif gyhoeddwyr Cymru er mwyn eu gwneud yn haws i athrawon ddefnyddio eu deunydd ar gyfer dysgu o bell yn ystod cyfnod y pandemig."}, {"text_idx": "#000023", "text": "O dan y newid dros dro i delerau\u2019r drwydded, gall athrawon gopi\u0308o hyd at 20% o lyfr print sy\u2019n eiddo i\u2019r ysgol gan gynnwys cynnwys llyfrau wedi\u2019i sganio sy\u2019n cael eu cadw ar systemau dysgu rhithiol (VLE) yr ysgol."}, {"text_idx": "#000024", "text": "Bydd y newid, sy\u2019n berthnasol i ysgolion, colegau chweched dosbarth ac addysg bellach y DU, yn rhoi mwy o hyblygrwydd i athrawon a myfyrwyr gael gafael ar adnoddau i gefnogi dysgu o bell tra bod ysgolion ynghau."}, {"text_idx": "#000025", "text": "Gall defnyddwyr y Platfform Addysg hefyd gopi\u0308o hyd at 20% o lyfr digidol sydd ar gael ar y platfform yn ystod y cyfnod hwn."}, {"text_idx": "#000026", "text": "Man amodau llawn y Drwydded Addysg i\u2019w gweld ar wefan y CLA ac mae\u2019r asiantaeth hefyd wedi paratoi canllawiau arbennig i ysgolion yn egluro\u2019n syml beth yw eu hawliau o dan amodau arferol y drwydded."}, {"text_idx": "#000027", "text": "Ar hyn o bryd, mae pob Awdurdod Addysg Lleol yng Nghymru wedi cofrestru gyda\u2019r CLA sy\u2019n golygu bod telerau\u2019r drwydded yn berthnasol i\u2019w holl ysgolion."}, {"text_idx": "#000029", "text": "Y nod yw ei gwneud hi\u2019n haws i athrawon ailddefnyddio deunydd sydd wedi\u2019i gyhoeddi er mwyn cefnogi ymdrechion addysgu o bell."}, {"text_idx": "#000030", "text": "Mae\u2019r telerau\u2019n amrywio o gyhoeddwr i gyhoeddwr ac yn cynnwys, er enghraifft, yr hawl i gopi\u0308o a recordio darlleniadau o lyfrau."}, {"text_idx": "#000031", "text": "Mae manylion llawn y caniata\u0302d dros dro sydd wedi ei gytuno gyda chyhoeddwyr Cymru i\u2019w gweld ar wefan y Cyngor Llyfrau."}, {"text_idx": "#000035", "text": "Gan gydweithio gyda Chyngor Llyfrau Cymru, mae Adran Addysg Llywodraeth Cymru yn ariannu pecyn o 41 o lyfrau i helpu plant i ddeall a thrafod materion iechyd a lles."}, {"text_idx": "#000036", "text": "Mae pob un o\u2019r llyfrau wedi\u2019u dewis gan banel arbenigol ac yn cynnwys amrywiaeth o lyfrau stori-a-llun a llyfrau pennod ar gyfer oedrannau rhwng 4 \u2013 11."}, {"text_idx": "#000037", "text": "Y nod yw cefnogi ysgolion wrth iddyn nhw ymdrin a\u0302 phynciau\u2019n ymwneud ag iechyd a lles fel rhan o\u2019r cwricwlwm newydd, ac i gynorthwyo athrawon i drafod y pynciau yma yn ystod cyfnod heriol dros ben."}, {"text_idx": "#000038", "text": "Wrth lansio cynllun Iechyd Da yn swyddogol yn ystod Wythnos Iechyd Meddwl Plant 2021, dywedodd y Gweinidog Addysg Kirsty Williams: \u201cRwy\u2019n falch iawn o fod yn rhan o lansiad prosiect Iechyd Da Cyngor Llyfrau Cymru. Nod prosiect Iechyd Da yw helpu i fynd i\u2019r afael ag effeithiau ymbellhau cymdeithasol hirdymor a hunanynysu, drwy ddarparu llyfrau darllen sy\u2019n ysgogi sgyrsiau ac ymgysylltiad rhieni ar y thema\u0302u hyn."}, {"text_idx": "#000039", "text": "\u201cMae sicrhau bod pob plentyn a pherson ifanc yn gallu rhannu cariad at ddarllen yn rhan bwysig o\u2019r gwaith rwy\u2019n ei wneud fel Gweinidog Addysg a hoffwn ddiolch i Gyngor Llyfrau Cymru am ei waith caled yn datblygu cyfres ddiddorol o adnoddau i gefnogi athrawon a dysgwyr mewn ymateb i\u2019r pandemig.\u201d"}, {"text_idx": "#000040", "text": "Yn ogystal a\u0302\u2019r pecyn o 41 o lyfrau, bydd ysgolion yn derbyn pecyn cynhwysfawr o adnoddau wedi\u2019u paratoi gan rwydwaith o athrawon sy\u2019n arbenigo ym maes llythrennedd, iechyd a lles."}, {"text_idx": "#000041", "text": "Bydd adnoddau digidol ychwanegol hefyd ar gael ar blatfform addysg y llywodraeth, HWB, yn ystod tymor y Gwanwyn."}, {"text_idx": "#000042", "text": "Dywedodd Catrin Passmore sy\u2019n Ddirprwy Bennaeth yn Ysgol Gymraeg Cwmbra\u0302n: \u201cMae\u2019r llyfrau yma wedi\u2019u dewis yn ofalus ac yn adnodd ardderchog i helpu disgyblion i ddeall eu hunain, i ddeall eraill ac i ddeall y byd o\u2019u cwmpas. Ymhlith y thema\u0302u sy\u2019n cael sylw mae cyfeillgarwch, gwytnwch, hunan-gred, iechyd meddwl ac iechyd corfforol, ac mae\u2019r rhain i gyd yn hynod o berthnasol yn y cyfnod yma.\u201d"}, {"text_idx": "#000044", "text": "Mae rhestr o\u2019r llyfrau Cymraeg a Saesneg sydd wedi\u2019u cynnwys yn y pecyn Iechyd Da i\u2019w chael ar wefan y Cyngor Llyfrau ac mae\u2019r teitlau"}, {"text_idx": "#000045", "text": "i gyd ar gael drwy siopau llyfrau lleol. Mae rhai o\u2019r teitlau hefyd ar gael fel e-lyfrau ar ffolio.cymru"}, {"text_idx": "#000046", "text": "Mae\u2019r Cyngor Llyfrau hefyd yn rhan o gynllun Darllen yn Well Llyfrau ar Bresgripsiwn i blant sy\u2019n helpu plant i ddeall a rheoli eu hiechyd meddwl a\u2019u lles drwy ddarllen."}, {"text_idx": "#000047", "text": "Anelir y cynllun at blant Cyfnod Allweddol 2 ac mae\u2019n cynnwys 21 o gyfrolau yn Gymraeg a 33 yn Saesneg sy\u2019n trafod pynciau fel gorbryder a galar, bwlio a diogelwch ar y we, a sut i ddelio a\u0302 digwyddiadau yn y newyddion."}, {"text_idx": "#000048", "text": "Gall llyfrau sydd ar y rhestr gael eu hargymell gan weithwyr iechyd a gofal cymdeithasol proffesiynol, athrawon ac unrhyw un arall sy\u2019n gweithio gyda phlant a theuluoedd."}]